En person - eller måske flere - har haft travlt i Nakskov de seneste dage.
Hele weekenden har byen nemlig været plaget af hærværk, og anmeldelserne er væltet ind hos politiet.
De første kom søndag morgen klokken 9.10. Her fik politiet en anmeldelse om, at to biler på Birkevænget havde fået punkteret tre dæk.
Klokken 10.41 var fem-seks biler på Svingels Allé igennem en lignende omgang og havde fået punkteret alle fire dæk.
11.49 kom endnu en anmeldelse. Nu var politiet tilbage på Birkevænget. En bil havde fået skåret tre dæk op og smadret højre baglygte.
Anmeldelserne fortsatte
Og anmeldelser blev ved med at strømme ind hos Sydsjællands og Lolland-Falsters Politi. Allerede klokken 12.02 var den gal på Erantisvej, da en bil havde fået skåret to dæk op.
Klokken 12.29 fik polititet så en anmeldelse om et ødelagt elmålerskab på Svingelsvej. Og 12.30 var det igen på Birkevænget, at der var hærværk - denne gang en varebil, der havde fået skåret begge bagdæk op.
Endnu en anmeldelse kom klokken 14.12 fra Svingels Allé, hvor en postkasse var sparket ned og losset fire huse hen ad gaden.
Det med, at de skære bildæk op er lidt specielt, kan man sige, men ellers har vi ikke noget at gå efter
Og tre minutter senere - klokken 14.15 - kom endnu en anmeldelse fra Svingelsvej. Denne gang var det kolonihavehuse, der havde været udsat for både hærværk og indbrud.
Sidst på eftermiddagen fik politiet endnu en anmeldelse fra Svingels Allé. Her havde endnu en bil fået skåret et dæk op.
Politiet mangler vidner
Bo von Würden, politikommisær ved Sydsjællands og Lolland-Falsters Politi, oplyser til TV ØST, at de endnu ikke ved, hvem der står bag weekendens hærværk.
- Det med, at de skærer bildæk op er lidt specielt, kan man sige, men ellers har vi ikke noget at gå efter, siger han.
Han fortæller, at de før har oplevet episoder med nogle, der skar bildæk op, men ikke i så stort et omfang, som weekenden har budt på.
- Og om det lige er de samme, det er ikke til at sige, siger Bo von Würden.
Vidner kan ringe 1-1-4
Alle tilfældene af hærværk er foregået i tidsrummet fra lørdag klokken 14.00 og frem til anmeldelsestidspunktet søndag.
Søger I vidner?
- Ja, for søren, lyder fra politikommisæren.
Så har du set eller hørt det mindste, så ring til politiet på 1-1-4.